Document ID: 32014D0203

KOMISIJOS ĮGYVENDINIMO SPRENDIMAS
2014 m. kovo 19 d.
dėl 2014-2017 m. daugiametės LIFE darbo programos priėmimo
(Tekstas svarbus EEE)
(2014/203/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1293/2013 dėl aplinkos ir klimato politikos programos (LIFE) įsteigimo ir kuriuo panaikinamas Reglamentas (EB) Nr. 614/2007 (1), ypač į jo 24 straipsnio 1 dalį,
kadangi:
(1)
siekiant užtikrinti LIFE programos įgyvendinimą, būtina priimti 2014-2017 m. daugiametę darbo programą;
(2)
siekiant nustatyti dviejų LIFE paprogramių įgyvendinimo apmatus, 2014-2017 m. daugiametėje darbo programoje turėtų būtų nustatytas preliminarus lėšų paskirstymas prioritetinėms sritims ir finansavimo būdams, projektų, kuriais bus įgyvendinami Reglamento (ES) Nr. 1293/2013 III priede išvardyti teminiai prioritetai, temos, projektų techninės atrankos metodika, dotacijų skyrimo kriterijai ir kvietimų teikti paraiškas orientaciniai tvarkaraščiai;
(3)
be to, vadovaujantis kiekvienai prioritetinei sričiai nustatytais veiklos rodikliais ir konkrečiais tikslais, 2014-2017 m. daugiametėje programoje turėtų būti numatyti kiekvienos prioritetinės srities ir projektų rūšies kokybiniai ir kiekybiniai rezultatai, rodikliai ir užduotys, kad būtų lengviau įvertinti programos rezultatus ir poveikį. Remdamasi ex ante vertinimais, projektų finansavimui pagal Reglamento (ES) Nr. 1293/2013 17 straipsnio 4 dalį Komisija numatė dvi naujoviškas finansines priemones;
(4)
tos finansinės priemonės turėtų būti išbandytos per visą daugiametės darbo programos laikotarpį, kad būtų galima įsitikinti, ar jos turi didelį potencialą pritraukti investuotojų lėšų biologinės įvairovės ir klimato kaitos švelninimo bei prisitaikymo prie jos srityse ir taip šalinti esamas projektų diegimo tose srityse finansines kliūtis;
(5)
remiantis tuo, kad Europos investicijų bankas (EIB) sėkmingai valdė kitas finansines priemones, ir atsižvelgiant į tai, kad dėl savo geografinės aprėpties EIB galės aptarnauti galimus naudos gavėjus visoje Sąjungoje, šiai institucijai turėtų būti patikėtas Gamtos turtų finansavimo priemonės ir Energijos vartojimo efektyvumo privataus finansavimo priemonės, kurios finansuojamos iš LIFE programos įnašų, įgyvendinimas;
(6)
siekiant užtikrinti veiksmingą daugiametės darbo programos įgyvendinimą ir atsižvelgiant į tai, kad Reglamentas (ES) Nr. 1293/2013 taikomas nuo 2014 m. sausio 1 d., šis sprendimas turėtų būti taikomas nuo šio sprendimo priėmimo dienos;
(7)
šiame sprendime numatytos priemonės atitinka pagal Reglamento (ES) Nr. 1293/2013 30 straipsnį įsteigto LIFE aplinkos ir klimato politikos programos komiteto nuomonę,
PRIĖMĖ ŠĮ SPRENDIMĄ:
1 straipsnis
Daugiametė darbo programa
Priimama priede išdėstyta daugiametė 2014-2017 m. LIFE darbo programa.
2 straipsnis
Daugiametei darbo programai skiriamas Sąjungos įnašas
Didžiausias daugiametei 2014-2017 m. LIFE darbo programai skiriamas įnašas yra 1 796 242 000 EUR ir jis turi būti naudojamas toliau nurodytoms paprogramėms ir prioritetinėms sritims finansuoti.
1.
Bendra Aplinkos paprogramei skirta 1 347 074 499 EUR suma paskirstoma taip:
a)
495 845 763 EUR skiriama prioritetinei sričiai „Aplinka ir išteklių naudojimo efektyvumas“;
b)
610 068 900 EUR skiriama prioritetinei sričiai „Gamta ir biologinė įvairovė“;
c)
162 999 836 EUR skiriama prioritetinei sričiai „Aplinkos valdymas ir informavimas“;
d)
78 160 000 EUR skiriama susijusioms rėmimo išlaidoms.
2.
Bendra Klimato politikos paprogramei skirta 449 167 501 EUR suma paskirstoma taip:
a)
193 559 591 EUR skiriama prioritetinei sričiai „Klimato kaitos švelninimas“;
b)
190 389 591 EUR skiriama prioritetinei sričiai „Prisitaikymas prie klimato kaitos“;
c)
47 588 319 EUR skiriama prioritetinei sričiai „Klimato valdymas ir informavimas“;
d)
17 630 000 EUR skiriama susijusioms rėmimo išlaidoms.
3 straipsnis
Finansinės priemonės
1. Finansavimas pagal Reglamento (ES) Nr. 1293/2013 17 straipsnio 1 dalį skiriamas šioms finansinėms priemonėms:
a)
Energijos vartojimo efektyvumo privataus finansavimo priemonei;
b)
Gamtos turtų finansavimo priemonei.
2. Energijos vartojimo efektyvumo privataus finansavimo priemonei ir Gamtos turtų finansavimo priemonei skiriamo įnašo įgyvendinimas patikimas Europos investicijų bankui.
4 straipsnis
Įsigaliojimas
Šis sprendimas įsigalioja pirmą dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. kovo 19 d.
Priimta Briuselyje 2014 m. kovo 19 d.

Labels: 15
19
20